ลูกหนี้โล่งอกดอกเบี้ยกู้-ฝากทรงตัว
บิ๊กกรุงไทยคาดสัญญาณปรับขึ้นดอกเบี้ยเข้าสู่ภาวะทรงตัว เริ่มเห็นปัจจัยเสี่ยง ทิสโก้จ่ายบีอี 4 เดือนสูง 4%
30 ส.ค. 2554

บิ๊กกรุงไทยคาดสัญญาณปรับขึ้นดอกเบี้ยเข้าสู่ภาวะทรงตัว เริ่มเห็นปัจจัยเสี่ยง ทิสโก้จ่ายบีอี 4 เดือนสูง 4% 
นายอภิศักดิ์ ตันติวรวงศ์ กรรมการ ผู้จัดการใหญ่ ธนาคารกรุงไทยกล่าว ว่า ขณะนี้ดอกเบี้ยเริ่มเข้าสู่ภาวะทรงตัวมากขึ้น เพราะเริ่มมีปัจจัยเสี่ยงจากสถานการณ์ต่างประเทศ แม้โอกาสปรับขึ้นดอกเบี้ยจะมีอยู่บ้างก็ตาม ซึ่งก็คงต้องติดตามทิศทางนโยบายการเงินของธนาคารแห่งประเทศไทย (ธปท.) 
นายอภิศักดิ์ ยอมรับว่า ดอกเบี้ยออมทรัพย์ก็มีโอกาสปรับขึ้นได้อีก แต่หากดอกเบี้ยนโยบายปรับขึ้นไม่มาก ดอกเบี้ยออมทรัพย์ก็คงไม่มีการปรับขึ้น เนื่องจากเป็นบัญชีที่ผู้ฝากเอาไว้ใช้พักเงิน ไม่ใช่ส่วนที่ใช้สำหรับเก็บออมในรูปแบบเงินฝากประจำ
นายอภิศักดิ์ กล่าวว่า การปรับขึ้นดอกเบี้ยในรอบนี้ ธนาคารได้ พยายามให้ดอกเบี้ยเงินกู้ปรับขึ้นน้อยกว่าดอกเบี้ยเงินฝาก เพราะหากขึ้นดอกเบี้ยเงินกู้มากเกินก็จะเดือดร้อนผู้ที่มีเงินกู้
อย่างไรก็ดี แม้จะมีการปรับขึ้นดอกเบี้ยเงินกู้ขึ้นต่อเนื่อง แต่ลูกค้ารายย่อย เช่น สินเชื่อที่อยู่อาศัยยังมีความสามารถชำระหนี้เป็นปกติ แต่ยอมรับว่าลูกค้าจะได้รับผลกระทบในส่วนของค่างวดที่ต้องจ่ายดอกเบี้ยมากกว่าเงินต้น
“ถ้าตามทฤษฎีปัจจัยดอกเบี้ยจะมีผลต่อเอ็นพีแอล แต่ต้องยามเศรษฐกิจไม่ดี มีคนตกงาน แต่ขณะนี้ปัจจัยเหล่านั้นไม่เกิด การจ้างงานยังไปได้ดี เศรษฐกิจก็ยังไปได้ดี ลูกค้ารายย่อยและลูกค้าเอสเอ็มอียังไปได้ดีอยู่” นายอภิศักดิ์ กล่าว
นายอภิศักดิ์ กล่าวว่า ในส่วนของสินเชื่อธนาคารกรุงไทยนั้น ในเดือน ก.ค.ปรับตัวลดลง เพราะกระทรวงการคลังคืนหนี้ 4.7 หมื่นล้านบาท เชื่อว่าในเดือน ส.ค. ยอดสินเชื่อจะปรับตัวขึ้นมาใหม่จากแผนการลงทุนอีกหลายโครงการจนถึงสิ้นปีนี้ ซึ่งน่าจะทำให้สินเชื่อของธนาคารเติบโตได้ถึง 10% 
ทั้งนี้ ธนาคารกรุงไทยเป็นผู้นำตลาดการปรับขึ้นดอกเบี้ยเงินกู้และเงินฝากเป็นธนาคารแรก โดยปรับขึ้นดอกเบี้ยเงินฝากประจำ 0.15-0.25% โดยเงินฝากประจำ 3 เดือน ปรับขึ้นจาก 1.75-1.9% เป็น 22.2% เงินฝากประจำ 6 เดือน ปรับขึ้นจาก 2.35% เป็น 2.6% ส่วนเงินกู้นั้นได้ปรับขึ้น 0.125% 
ด้านธนาคารทิสโก้แจ้งว่า ธนาคารได้ออกผลิตภัณฑ์ตั๋วแลกเงินพิเศษ (บีอี) อายุ 4 เดือน โดยจ่ายอัตราดอกเบี้ยสูงถึงปีละ 4% กำหนดวงเงินซื้อตั้งแต่ 5 แสนบาท ถึง 20 ล้านบาท โดยเสนอขายเฉพาะที่สาขาของธนาคารทิสโก้ 3 แห่ง ได้แก่ สาขาเซ็นทรัล ลาดพร้าว สาขาเซ็นทรัล พระราม 3 และสาขาดิโอลด์สยาม ตั้งแต่วันนี้จนถึงวันที่ 30 ก.ย.นี้ เพื่อรองรับความต้องการของลูกค้าที่ต้องการได้รับผลตอบแทนจากอัตราดอกเบี้ยที่ปรับตัวสูงขึ้น
เงินฝากประจำ 3 เดือน ปรับขึ้นจาก 1.751.9% เป็น 22.2% เงินฝากประจำ 6 เดือน ปรับขึ้นจาก 2.35% เป็น 2.6% เงินฝากประจำ 12 เดือน ปรับขึ้นจาก 2.52.75% เป็น 2.753% เงินฝากประจำ 24 เดือน ปรับขึ้นจาก 3 3.2% เป็น 3.15-3.2% 
สำหรับดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) ปรับขึ้นจาก 7.125% เป็น 7.25% ดอกเบี้ยเงินกู้เบิกเกินบัญชี(เอ็มโออาร์) จาก 7.375 % เป็น 7.5 % และดอกเบี้ยเงินกู้ลูกค้ารายย่อยชั้นดี(เอ็มอาร์อาร์) จาก 7.875% เป็น 8%